SKRIFTLIG FORESPØRGSEL P-2207/02

af Bill Newton Dunn (ELDR) til Kommissionen

(12. juli 2002)

Om: Grusom behandling af dyr på markeder i Belgien

Kommissionen er bekendt med, at der er fremført adskillige alvorlige anklager om krænkelser af dyretransportdirektivet på dyremarkeder i Belgien, og har oplyst, at den undersøger sagen. Den vil imidlertid kun påtage sig ansvaret for dyrevelfærden på bedriften, under transport og i forbindelse med slagtning, medens den generelle beskyttelse af dyrene mod grusom behandling efter dens opfattelse fortsat henhører under den nationale kompetence. Dette indebærer, at hvis man kan påvise, at dyr er blevet mishandlet, medens de stadig var i fragtførerens varetægt, vil det udløse en overtrædelsesprocedure, medens grusomhed mod dyr på andre tidspunkter teknisk set stadig er tilladt. Er dette et tegn på manglende konsekvens i Kommissionens engagement i dyrevelfærden?

Hvis Kommissionen mener, at grusomhed mod dyr under de nævnte specifikke omstændigheder (under opdræt, transport og slagtning) er tilstrækkelig vigtigt ud fra et folke- og dyresundhedssynspunkt til at berettige lovgivning, hvorfor er det da ikke muligt at udvide de eksisterende regler, så de kommer til at omfatte behandlingen af dyr på et hvilket som helst tidspunkt i deres liv?

Respekten for dyrenes velfærd blev indføjet i Amsterdam-traktaten som et led i Fællesskabets politik for landbrug, transport, det indre marked og forskning. Det ser ud til at blive fortolket således, at beskyttelsen af dyrs velfærd kun finder anvendelse på bedriften og ved slagtningen, men ikke i forbindelse med salg. Har Kommissionen nogen planer om at anlægge en bredere fortolkning, således at dyremarkeder også bliver omfattet af Fællesskabets lovregler for behandling af dyr?

Samlet svarafgivet på Kommissionens vegne af David Byrnepå skriftlige forespørgsler E-2161/02, P-2207/02 og E-2244/02

(23. september 2002)

Fastlæggelse af regler, som skal forhindre dyrplageri, er et område, hvor Fællesskabets kompetence er begrænset. Fællesskabet har ikke nogen overordnede beføjelser til at lovgive vedrørende dyrevelfærd. Det kan dog lovgive på området, hvis der er tale om en risiko for, at forskellige nationale velfærdsregler forvrider konkurrencen på det indre marked, eller om en sektor (som f.eks. landbrugssektoren), hvor det har mere vidtgående regeludstedende beføjelser.

Inden for disse rammer er Kommissionen forpligtet til at anvende sine beføjelser til at bidrage til at stoppe uacceptabel praksis vedrørende dyrevelfærd.

Hvad angår den sag, som nævnes af de ærede medlemmer, er der i henhold til EF-traktatens artikel 226 blevet indledt overtrædelsesprocedurer mod de belgiske myndigheder vedrørende utilstrækkelig gennemførelse af fællesskabsbestemmelserne om dyrevelfærd. Som en del af denne proces er der blevet gennemført en række kontrolbesøg i Belgien af tjenestemænd fra Kommissionens Levnedsmiddel- og Veterinærkontor, som vedrørte gennemførelsen af fællesskabslovgivningen vedrørende dyrevelfærd på bedriften, under transport og på slagteriet. Husdyrmarkeder var omfattet heraf. De resultater og anbefalinger, som disse kontrolbesøg har ført til, er blevet offentliggjort på Internettet(1).

Erfaringerne fra de seneste år har vist, at der er behov for at forbedre dyrevelfærden på husdyrmarkeder. Et forestående forslag fra Kommissionen vedrørende beskyttelse af dyr under transport vil dække dette område. Formålet med en sådan lovgivning er at sikre, at medlemsstaterne træffer de nødvendige foranstaltninger til at sikre, at hensynet til dyrevelfærd udgør en integreret del af afviklingen af husdyrmarkeder. Det er dog ikke realistisk, at Kommissionen skal påtage sig ansvaret for overvågningen heraf. Det er hensigtsmæssigt, at medlemsstaterne påtager sig denne rolle på baggrund af både subsidiaritetsprincippet og Kommissionens begrænsede ressourcer.

(1) http://europa.eu.int/comm/food/fs/inspections/index_en.html.